讀試卷有感
作者：張擴
朝代：宋

paragraphs: 巧語互一律，紛然如銛鋒。
揮筆餘萬言，積案成千重。
誰令繆悠子，持衡居其中。
兩目病且昏，不辨牛馬蹤。
而使視試文，豈能分雌雄。
往時心力彊，眼明耳猶聰。
本欲藉科舉，脱此文字攻。
一朝反自縛，身隨蠹書蟲。
負郭有田園，猶存荒菊叢。
頻年秔稻熟，酒賤尊不空。
胡不駕柴車，遠揖陶令風。
作詩請伯氏，林下相追從。